Groot deurbraak in renosterstroperyArgieffoto Foto: isotherm.co.za Twaalf verdagtes, waaronder drie polisiebeamptes, is in verband met beweerde renosterstropery in hegtenis geneem. “Die verdagtes is onderskeidelik Dinsdag en Woensdag in twee provinsies in hegtenis geneem,” het brig. Hangwani Mulaudzi, woordvoerder van die Valke, in ŉ verklaring gesê. Die verdagtes is in Gauteng en Noordwes in hegtenis geneem en sal na verwagting Donderdag in die Roodepoort-landdroshof verskyn op aanklag van geldwassery en swendelary, die besit van ongelisensieerde vuurwapens en ammunisie en korrupsie. “Die groep is al sedert 2013 deel van ŉ ondersoek en was na bewering betrokke by onwettige renosterstropery en onwettige handeldryf in renosterhorings in Klerksdorp, Rustenburg, Pretoria en Johannesburg,” het Mulaudzi bygevoeg. “Die polisie het tydens die inhegtenisneming beslag gelê op 13 onwettige vuurwapens, drie klein skale, een elektriese ystersaag, vier renosterhorings, opgekerfde renosterhoring, R1.1 miljoen kontant en agt luukse voertuie.” Volgens Mulaudzi beloop die waarde van die gekonfiskeerde goedere, insluitend die kontant, ongeveer R6 miljoen. ‘Operasie Ringleier’ is uitgevoer onder leiding van die Valke in samewerking met die departement van omgewingsake en toerisme, en die Suid-Afrikaanse Polisiediens se forensiesewetenskaplaboratorium en die Nasionale Vervolgingsgesag. Lt.genl. Mthandazo Ntlemeza, nasionale hoof van die Valke, het die groep geloof vir hul werk om die beweerde sindikaat oop te vlek.